****

# Pressemelding oktober 2011

**Nordlendinger dårligst på dekksikkerhet**

**Folk i Nord-Norge har mye å gå på når det gjelder dekksikkerhet: Bare litt over halvparten av nordlendingene som ble spurt i en ny undersøkelse sier at de sjekker mønsterdybden på dekkene. Like mange lar være å ettertrekke bolter og muttere etter at dekkene er skiftet. Begge deler er potensielt livsfarlig.**

Continental har over flere år gjennomført tilsvarende undersøkelser der resultatene er de samme: Nordmenn tar ikke dekksikkerhet på alvor, og nordlendinger er verst i klassen. 65 prosent av de spurte nordlendingene sjekker mønsterdybden sjeldnere enn to ganger i året. Bare 44 prosent vet at minste lovlige mønsterdybde på vinterdekk er tre millimeter, og bare 54 prosent ettertrekker bolter og muttere etter at dekkene er skiftet, viser den ferske undersøkelsen gjennomført av Norstat på oppdrag fra Continental.

**Urovekkende**– Folks kunnskap rundt dekk og mønsterdybder er gjennomgående lav i Norge. Konsekvensen av kunnskapsmangelen er flere ulykker på norske veier, sier teknisk sjef i Continental Norge, Frank Larsen.

I fagmiljøene er det stor enighet om at dekk er en viktig sikkerhetsfaktor på bilen. Kontaktflaten mellom hvert dekk og veibanen tilsvarer arealet av en håndflate.

– Det er altså en svært liten del av dekket som til en hver tid er i kontakt med bakken. Da er det urovekkende at så mange ikke kjenner til hvilke krav som stilles til dekkene, mener Frank Larsen.

**Liv og død**Frank Larsen understreker hvor viktig betydningen av å ha dekk med god nok mønsterdybde er. Et dekk med fire millimeter mønsterdybde vil på snøunderlag kunne ha hele 40% lengre bremselengde enn et nytt dekk med åtte millimeter mønsterdybde. Continental anbefaler å skifte vinterdekk ved fire millimeter da dekkegenskapene reduseres dramatisk fra fire til minste lovlige grense på tre millimeter.

– Så store forskjeller i bremselengder kan være svært dramatisk i en situasjon hvor man for eksempel må bråbremse for et barn som plutselig kommer ut i veibanen, sier Frank Larsen.

Å ettertrekker bolter og muttere etter at dekkene er skiftet, er også noe nordmenn bør bli flinkere på. Ifølge undersøkelsen er det bare 54 prosent av folk i Nord-Norge som gjør dette, sammenliknet med 67 prosent i resten av landet.

– Å droppe ettertrekkingen er potensielt livsfarlig. Hjulene kan løsne med fatale konsekvenser. Jevnlig kan vi lese om slike ulykker, sier Larsen.

**Fakta**
• Undersøkelsen er gjennomført av Norstat på et representativt utvalg av befolkningen.
• I Nord-Norge vet 44 prosent at minste tillatte mønsterdybde er tre millimeter. For menn generelt i Norge er andelen 55 prosent, og for kvinner generelt i Norge er den på 21 prosent.
• 46 prosent av nordlendingene i undersøkelsen ettertrekker ikke muttere og bolter etter at dekkene er skiftet, sammenliknet med 33 prosent ellers i landet.
• 56 prosent sjekker aldri mønsterdybdene på dekkene eller sjeldnere enn to ganger i året. Her er Nord-Norge på linje med resten av landet.
• Kvinner er gjennomgående mindre opptatt av dekksikkerhet enn menn.

**For ytterligere informasjon, kontakt:**
Frank Larsen
Teknisk sjef, Continental Dekk Norge AS
Mob. 901 72 316
E-post: frank.larsen@conti.de

Halvor Eggen
Marketingsjef, Continental Dekk Norge AS
Mob. 98 23 69 98
E-post: halvor.eggen@conti.de

**Om Continental**

Med en omsetning på rundt 25,5 mrd euro i 2010, er Continental en av verdens største leverandører til bilindustrien. Som leverandør av blant annet bremsesystemer, chassis-komponenter, bilelektronikk, dekk, sikkerhetssystemer og tekniske slanger bidrar Continental til økt trygghet i trafikken samt global klimasikkerhet. Selskapet er også en partner i fremtidens nettverkskommunikasjon mellom biler. Continental har 155.000 ansatte i 45 land.